AlexejDobrolubov/national_council_slovak_2010 huggingface dataset:
9. schôdza NR SR - 4. deň - A. dopoludnia
Dátum: 2024-02-06
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

8. Pán predsedajúci, čo teraz dodať? Neviem, či mám reagovať na vás, alebo na pani Kalmárovú, ale vyberiem si teda pani Kalmárovú, aby ste ma nekritizovali, že nereagujem na rečníka v rozprave. Pani poslankyňa Kalmárová, ja vás veľmi rád počúvam, lebo tie debaty sme my viedli ešte predtým, než ja som bol aj na ministerstve, a potom aj počas pôsobenia ministerstva. No vy ste vždy vedeli jednotlivé udalosti, ktoré sa diali, aplikovať do toho širšieho pohľadu a do toho užšieho pohľadu, kde ste dávali takú tú všeobecnú mozaiku a pohľad, ale potom ste to vedeli aj rozobrať na tie konkrétne prípady a toto presne sa dialo aj tu. No, ten širší kontext je rozklad právneho štátu a spoločnosti ako takej. Tieto prípady sa reálne nazbierajú a vy ste spomínali príklady zo škôl a asi by sme sa mohli o nich veľa rozprávať aj o tom spomínanom Trebišove, s ktorým sme sa trápili roky a doteraz to nie je vyriešené, a hneď ste to aplikovali na danú skutočnosť, že čo sa stane pri subvenčných podvodoch v školstve. To bude ten rozklad právneho štátu, rozklad všetkých ostatných oblastí, ale aj rozklad školstva ako takého, pretože ľudia už nebudú dôverovať polícii, súdom, štátu, systému. A ten úplný rozklad spoločnosti potom sa objaví na mladých ľuďoch v rámci nárastu extrémizmu a radikalizácie, čo vidíme aj vo všetkých správach, ale aj v tom reálnom živote v školách z poznatkov riaditeľov a ľudí. No a ten užší pohľad. Ten užší pohľad zažívame tu v Národnej rade. Treba sa pýtať teda poslancov vládnej koalície, že či budú za toto hlasovať, že či čítali zákon, či vnímajú, čo sa bude diať v reálnom živote. V reálnom živote, ktorý budú žiť aj oni, či už v školstve, alebo vo svojom meste, vo svojej dedine, na uliciach... (Prerušenie vystúpenia časomerom.)
9. schôdza NR SR - 1.deň - B. popoludní
Dátum: 2024-01-31
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

26. Mária, ďakujem veľmi pekne za tvoj príspevok, veľmi dobre sa to počúvalo. Bol to taký silný príspevok, konštruktívny, faktický, názorový, ale aj emotívny, lebo vyjadrila si v ňom v podstate všetko, čo cítiš po tej odbornej stránke, ale aj ľudskej stránke, čo tu zažívame za ostatné týždne, ktoré preberáme túto novelu Trestného zákona. Rozobrala si celý ten návrh a určite by si vedela rozprávať o ňom ešte ďalej a hovoriť nám všetky ostatné príklady. My sme tie príklady vybrali v týchto novinách, je ich tam 16, aby si ich koaliční poslanci mohli predstaviť v realite, v takom tom bežnom živote, že čo to spôsobí občanom. A veľa si hovorila o pravidlách, o tých férových pravidlách, a tie tu nezažívame za ostatné týždne vôbec. Aj teraz mocensky si vládna koalícia povedala, že budeme rokovať iba 62 hodín, tak ja tiež sa pýtam, že prečo 62 hodín, prečo nie 48 alebo 72, že na základe čoho si rozhodli, že je to 62 hodín. A už vidím, ako budú rozprávať aj v médiách, že veď my sme rokovali 8 dní, veď to je 8 dní. Ale to nebude 8 dní, pretože už vidíme, že prepadáva poradie v rámci vládnej koalície, bude to tak tri a pol dňa, to bude ten čas, ktorý vyčerpáme my, to bude tých 29 hodín a budúci týždeň v utorok, najneskôr teda v stredu, ešte uvidíme, veď o tom rozhodne pán Danko, lebo ten tu riadi túto koalíciu, ten dodáva tie hlasy, či prejde táto novela, či ochráni on ľudí SMER-u a HLAS-u, pretože Andrej Danko bude ten, ktorý bude ochraňovať týchto ľudí a ktorý bude hovoriť to, či novela Trestného zákona platí, tak on rozhodne a uvidíme, kedy to bude, to hlasovanie. Ja by som týmto iba chcel pozvať všetkých občanov zajtra večer o 18.00 na celé Slovensko, aby prišli vyjadriť svoj názor, že s niečím takým nesúhlasia a že v takejto krajine nechcú žiť.
6. schôdza NR SR - 22.deň - B. popoludní
Dátum: 2024-01-24
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

206. Kolegovia, ďakujem veľmi pekne, dovoľte mi, že nebudem reagovať, ďakovať za vaše príspevky a faktické, ja by som chcel ešte vysloviť jednu vec, že zrušením Úradu špeciálnej prokuratúry sa v skrátenom legislatívnom konaní, v ktorom teraz sme, že špeciálna prokuratúra má vyše tisíc živých spisov z úradu a tieto sa budú presúvať na osem krajských prokuratúr, a to je veľmi dôležité zdôrazniť, že sa to udeje zo dňa na deň, keďže zákon tam neustanovuje žiadnu legisvakačnú lehotu. A pokiaľ pritom príde ešte k zmene dozorujúceho prokurátora, tak ten si bude musieť tento spis načítať, bude sa musieť oboznámiť s ním, komplexne s celou touto vecou. To si teda vyžiada nejakým spôsobom čas, a keďže tieto spisy majú aj niekoľko tisíc strán, tak tým pádom reálne hrozia prieťahy v dotknutých trestných konaniach, čo bude ohrozovať potom právo a prejednanie veci bez zbytočných prieťahov. Ešte je dôležitá vec, ktorú som nestihol vysloviť, čo všetci, samozrejme, vieme, že tieto predložené návrhy by nabudli účinnosť čo i len na jednu sekundu v dôsledku skrátenia premlčaných lehôt, a navždy zanikne trestnosť tisícov už spáchaných majetkových a hospodárskych trestných činov, zanikne zodpovednosť ich páchateľov, a to aj v prípade mimoriadne závažných trestných činov, ktoré boli spôsobené, alebo kde boli spôsobené aj značné finančné škody. A podľa odborníkov, a veľakrát to tu už bolo citované aj v týchto faktických pripomienkach, že pôjde o takú že generálnu amnestiu, generálnu amnestiu skutkov, kde sa poškodení už nikdy, ale nikdy nedomôžu spravodlivosti. A ja neviem, že či páni poslanci, ktorí tu aj sedia a čiastočne aj počúvajú, si práve toto uvedomujú, že oni budú zodpovední za generálnu amnestiu... (Prerušenie vystúpenia časomerom.)
6. schôdza NR SR - 22. deň - A. dopoludnia
Dátum: 2024-01-24
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

80. Pani kolegyňa Cigániková, ja som sa tešil na tvoje vystúpenie, lebo som očakával, že to vystúpenie bude – tebe tak vlastné – plné emócií, pomenovania takým tým otvoreným jazykom tebe blízkym celú túto situáciu. My sme tu teraz s kolegami aj rátali, že koľký deň rokujeme, tak je to už jedenásty deň, ak sme dosť orátali, za tých jedenásť dní sme nedostali žiadne odpovede a nie je tu ani žiadna reakcia zo strany koalície. Ale to, že tvoje vystúpenie bolo bez emócií, tak to iba je znak toho, že si uvedomuješ, že aká vážna je táto situácia a ako nie sú zodpovedané všetky otázky. Hovorila si o tom, že ľudia si zaslúžia nejaké istoty, ale správne si aj dopovedala, že sú to istoty preorit... prioritne pre ich ľudí, teda pre svojich ľudí v rámci koalície. No, ja môžem povedať, že jediná istota, ktorú SMER dal Slovensku, tak je rana istoty. Hej? Že rana istoty pre spoločnosť, rana istoty pre spravodlivosť, rana istoty pre nás všetkým, všetkých. A to by sa páčilo. Samozrejme, že kolegovia z koalície sú už nervózni, veď ich to aj tu otravuje celé. Veď sa s nimi stretávame, celá táto obštrukcia, protesty úplne skazili vláde plány na to, aby zo Slovenska spravili taký ten mafiánsky štát a taký raj pre zločincov a čakali, že nikto nebude rozumieť týmto zákonom, zákonom kto... zákonom, ktorým sa znižujú radikálnym spôsobom tresty za korupciu, za trestnú činnosť, že si nikto nevšimne, že sa zruší v podstate organizácia alebo inštitúcia, ktorá korupciu vyšetruje, lebo cez sviat... sviatky ľudia toho majú veľa, a že si to nebudú uvedomovať. Tak treba si to pripomenúť, treba si to pripomenúť aj zajtrajším protestom o 18.00 hod., kam všetkých pozývam.
6. schôdza NR SR - 20. deň - A. dopoludnia
Dátum: 2024-01-19
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

133. Pán poslanec Čaučík, ďakujem veľmi pekne za váš príspevok. Ja vnímam vaše príspevky ako také pravicové príspevky plné faktov, a to ma veľmi teší. Vy ste spomínali obsah zákona, ale ja som tam počul aj náznaky procesu, ktorý tento návrh zákona, v ktorom ide a my všetci vieme, že nie je dodržaný. Ja musím povedať, že veľmi jasne ste vyslovili, že táto novela môže spôsobiť naozaj, že celoslovenské škody, lebo zásadne znižuje tresty za korupciu, ale aj za bežné krádeže alebo za, za organizovaný zločin. Mňa zaujali dve veci, ktoré ste aj vyslovili aj naznačili v rámci korupčných trestných činov, kde napríklad pri ponuke úplatku v rámci verejného obstarávania 250-tisíc v súčasnosti tá trestná sadzba je do 12 rokov s premlčaním 20 rokov. A po novom, tak ako vy ste hovorili, je napísané v návrhu zákona, je trestná sadzby do 3 rokov s premlčaním 3 rokov. A čo sa týka prijatia úplatku verejným činiteľom tiež v tom objeme 250-tisíc, trestná sadzba v súčasnosti je do 15 rokov s premlčaním 20 a bude sa znižovať na 8 rokov s premlčaním do 10. No toto sú tak zásadné veci, ktoré naozaj mali ísť riadnym pripomienkovým konaním, ktoré bolo momentálne obídené, a nie je vôbec žiaden dôvod, aby niečo takéto bolo v skrátenom legislatívnom konaní. Plus ste spomínali aj tie rozhodnutia Ústavného súdu. Tu sa máva s nejakou tridsiatkou. Pani poslankyňa Kolíková stále sa pýta, že kde je tých tridsať rozhodnutí. Ale všetci vieme, a včera to aj potvrdila pani prezidentka, že je ich iba šesť. Takže kvôli čomu sa takýmto spôsobom rýchlo... (Prerušenie vystúpenia časomerom.)
6. schôdza NR SR - 20. deň - A. dopoludnia
Dátum: 2024-01-19
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

63. Pani poslankyňa, ináč my osobne sa nepoznáme, vy ste aj nová poslankyňa a teraz v Národnej rade je veľmi veľa nových poslancov a pre mňa je to aj obohacujúce, lebo prinášate úplne iné pohľady na politiku a riešenie jednotlivých situácií. Aj vaše príspevky vnímam z minulosti vždy v takých dvoch rovinách. Jedna rovina je váš pohľad, taký ten osobný pohľad zo života, že čo prežívate a ako aplikujete jednotlivé návrhy zákonov a ten druhý je taký odborný, že sa pozeráte na veci, že čo spôsobia celkovo verejnosti, že aký majú dopad na spoločnosť a na riešenie jednotlivých situácií. A takto som vnímal aj váš príspevok. Na jednej strane ste hovorili, že táto vláda sa správa tak, že za všetko zlé môžu iní. Pekne ste aj pomenovali, že to nie je pravda, pretože za všetko zlé, že čo vláda teraz predkladá v rámci skráteného legislatívneho konania, môže iba vláda a nikto iný. Nemôže za to opozícia, ktorá tu nedáva argumenty, tak ako vláda tvrdí, pretože opozícia práve už piatym dňom tu dáva argumenty a aj otázky, ktoré nie sú vypočuté. Tiež ste veľmi dobre poznamenali ten, jak to mám povedať, ani nie že prieskum, ale nejaký názor webu Politico, ktorý vyhodnotil 12 politikov, ktorí naozaj ubližujú európskej politike a tam siedmy v poradí bol Robert Fico. Potom tej odbornej stránke, ktorú ste hovorili, tak hovorili ste o tom, že táto novela môže spôsobiť spoločenské škody a znižuje tresty za korupciu ale aj bežné tresty za krádež alebo organizovaný zločin a tam ste pomenovali všetky argumenty k tomu. Ja veľmi rád počúvam vaše príspevky a dúfam, že budem mať ešte tú možnosť do budúcnosti.
16. schôdza NR SR - 1.deň - B. poludní
Dátum: 2024-07-15
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

16. Ďakujem veľmi pekne za slovo. Pani Kolíková, ja keď od vás počujem takéto prejavy, tak to je niečo neuveriteľné, že to hovoríte vy, pani Kolíková, ktorá ste zlikvidovali justíciu na Slovensku. Vaša súdna mapa, ktorá sa menila asi pätnásť razy, spôsobila prieťahy v konaní, čo je asi najmerateľnejší výkon ministra spravodlivosti, tak vám gratulujem. Dodnes sú na chodbách súdov spisy občanov civilných sporov. Nikto nevie, čo má robiť, doteraz to nikto nevie, čo má robiť, a sú na to už aj merateľné štatistiky, ktoré hovoria, že prieťahy v konaniach išli za vášho ministrovania tak hore, že to nemá obdobu v modernej histórii Slovenska. A že to hovoríte vy, pani Kolíková, keď ste tolerovali ako ministerka spravodlivosti, že na Slovensku bolo hrubo zneužívané trestné právo, že umierali ľudia vo väzbách, že boli porušované ľudské práva počas covidu. Toto všetko ste tolerovali a starali ste sa iba o to, aby ste riešili nehnuteľnosti ministerstva spravodlivosti. Je pre mňa nevídané, aké škody ste spôsobili, keď napríklad v Košiciach v budove Krajského súdu je kopec miesta, Správny súd tam mohol sedieť. Dnes sa tam platí tuším 100-tisíc eur mesačne za nájomné, ale to možno budete vedieť vy, že koľko to je presne. Mne sa zdá, že to je okolo 100-tisíc eur. To, čo sa deje s budovami Najvyššieho správneho súdu, Najvyššieho súdu, to sú tak vážne veci a ja verím, že sa na to budú v budúcnosti pozerať aj orgány činné v trestnom konaní, že aké škody ste spôsobili vy vaším ministrovaním. Tak nás tu láskavo vy, prosím pekne, nemoralizujte a nepoučujte o tom, ako sa to má robiť, lebo vy ste nám presne ukázali, ako sa to robiť nemá.
16. schôdza NR SR - 1.deň - A. dopoludnia
Dátum: 2024-07-15
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

59. Ďakujem pekne. Aj ja sa odkloním, ale v dobrom, beriem na vedomie, že... (Prerušenie vystúpenia predsedajúcim.) Danko, Andrej, podpredseda NR SR 60. Reagujte na Dostála všetci. Glück, Richard, poslanec NR SR 61. Na Deň žien, na deň, na Deň žien, veľmi rád. Teraz ku pánovi kolegovi Dostálovi. K ústavnosti, pán kolega, veľmi dobre viete, že platí prezumpcia ústavnosti, rozhodnutí ústavných orgánov, ktorým Národná rada je, a keďže Ústavný súd nekonštatoval porušenie ústavy, pretože všetky práva opozície boli dodržané, veď trvalo to tu dva mesiace celé, takže Ústavný súd konštatoval, že SLK nebolo v rozpore s ústavou, čo je pre nás najpodstatnejšie. Hovorili ste, pán kolega Dostál, že máte na to právo kritizovať a podávať podnety na Ústavný súd. Ja vás o to žiadam, aby ste tie podnety na ten Ústavný súd dávali, koľko len vládzete, pretože budem veľmi rád, ak budú prichádzať nálezy ústavných súdov tak, ako je tomu doteraz, že všetko sporné zatiaľ Ústavný súd odobril vládnej koalícií, či už sa bavíme o Mazákovi, či už sa bavíme o Trestnom zákone a Trestnom poriadku a zrušení Špeciálnej prokuratúry, čiže žiadajte, žiadajte, žiadajte, ja budem veľmi rád, ak budeme mať vždy pečiatku od Ústavného súdu, že sme konali tak, aby naše konanie bolo v súlade s ústavou, takže o toto vás žiadam. A ešte by som vás chcel osloviť, pán Dostál, a opýtať sa, že či ste si už naštudovali tú českú trestnú, české trestné kódexy, pretože ste hovorili, že novela Trestného zákona a Trestného poriadku je šitá pre páchateľov. Naopak, je šitá pre poškodených a pre obete trestných činov, hlavne ekonomických, aby im bola nahradená škoda. To je účel, účelom Trestného práva restoratívneho. A som veľmi zvedavý, že keď to v Čechách schvália, či budete im niečo vyčítať. A k tomu, k tej prosbe o to, že vlastne len vďaka vám sa podarilo zachrániť tieto fondy, pretože ak by to nebolo na Ústavnom súde, tak by sme prišli o peniaze, tak chcem povedať... (Prerušenie vystúpenia časomerom.)
16. schôdza NR SR - 1.deň - A. dopoludnia
Dátum: 2024-07-15
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

32. Ďakujem pekne. Prosím vás, pán predsedajúci, ukľudnite po letných prázdninách deti, ktoré prišli po prázdninách, aby sa nerehlili, keď vystupujú opoziční (ruch v sále), keď vystupujú poslanci vo svojich faktických poznámkach. Vy ste jak, jak prvý deň v škole. Jak prvý deň v škole, jak prvý deň v škole po prázdninách. (Smiech v sále.) Z divých vajec. Pani kolegyňa, teraz ku vám. Spomínali ste, namietali ste skrátené legislatívne konanie a spočítali ste, že koľko bolo skrátených legislatívnych konaní. A potom ste s druhou vetou povedali, že ste robili dva mesiace obštrukcie v, v pléne Národnej rady. Tak aj to boli dôvody, pretože dva mesiace ste obštruovali. Štvali ste ľudí v uliciach. Klamali ste o protiústavnosti, pričom Ústavný súd vám dal takú po papuli, že na 99 % odobril všetko, čo ste tu vykríkali, že je protiústavné, až to vyústilo do atentátu na premiéra. To je vaša robota dvojmesačná s dobrým úmyslom, ktorý ste tu deklarovali. Ďalším dôvodom pre tieto skrátené legislatívne konania sú aj akútne potreby stabilizovať, opraviť zdevastovanú krajinu či už právny štát po vládach Matoviča, Hegera a pána Ódora a vášho premiéra, dnes vášho lídra v Európskom parlamente. Ku SLK ku Trestnému zákonu ako takému, opäť desiatky nálezov Ústavného súdu, rozsudky Európskeho súdu pre ľudské práva, že na Slovensku bolo mnohokrát, mnohokrát dokázané porušovanie základných ľudských práv. Ľudia umierali vo väzbách, tak to bol dôvod na skrátené legislatívne konanie pri Trestnom zákone. A áno, bohužiaľ, je to pravda. Vaši europoslanci chodili a je to na videách zaznamenané, aby zastavili fondy, pozastavili fondy, aby vydierali vládu Roberta Fica, len kvôli tomu, že ste chceli zachrániť Lipšica, pretože vám to vyhovovalo, pretože jediná vaša vízia je pozatvárať vládu Roberta Fica, pretože inak neviete vyhrať voľby a zostaviť vládu.
15. schôdza NR SR - 11.deň - A. dopoludnia
Dátum: 2024-06-27
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

103. Ďakujem veľmi pekne. Pani kolegyňa, nikto nechce akýmkoľvek spôsobom narušiť právo na zhromažďovanie. Jediné, čo chceme, je, aby ani pred vaším domom vám nemohol niekto prísť a stavať vám tam šibenicu. Rovnako tak nechceme, aby keď budete mať pochod, kde sa predpokladám zúčastnite, na PRIDE, aby sa zorganizoval nejaký kontra-protest a aby sa tieto dve skupiny mohli, mohli niekde stretnúť a či už si medzi sebou cez chodník nadávať, alebo hádzať po sebe predmety, v zmysle tejto právnej úpravy je obec v súčinnosti s políciou povinná zabezpečiť bezpečný pochod aj pre jednu protestujúcu skupinu, aj pre tú druhú. Čiže vôbec neni ani úmyslom tohto zákona a vôbec nie je obec povinná zakázať ten druhý protest, je povinná obec v súčinnosti s políciou zabezpečiť bezpečný a plynulý pochod alebo protest obidvoch skupín. To je naším zámerom a keď ste hovorili, pani kolegyňa, o Benátskej komisii, tak by som sa chcel opýtať, že kde bola Benátska komisia a kde ste boli aj vy, lebo predpokladám, že už ste boli politicky angažovaná, aktívna, keď počas minulej vlády sa strieľalo gumenými projektilmi do protestujúcich, keď sa v mrazoch na nich striekala voda a keď sa zatýkali čelní predstavitelia opozície na protestoch, pretože boli protivládne. A ešte by som aj podotkol to, že Robert Fico, ktorý bol obmedzený na osobnej slobode bez súhlasu Národnej rady na tomto proteste, to je niečo nevídané, to sme nikdy v živote nerobili, robili to vždy pravicové vlády, takže vtedy bola Benátska komisia záhadne ticho a ticho ste boli, bohužiaľ, aj vy.
15. schôdza NR SR - 10.deň - B. popoludní
Dátum: 2024-06-26
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

26. Ďakujem veľmi pekne. Áno, pán Saloň už poukázal na to slovíčko, ktorému som ani ja nerozumel, tak potom mu odpovedzte, tým pádom si to aj ja vypočujem. Čo sa týka k tej kumulácie funkcií, dneska na tlačovej konferencii, ja som tam nikde nezachytil, že pán Gašpar konštatoval, že bude kumulatívne vykonávať tieto dve funkcie, ale aj to sa už stalo ináč v minulosti, myslím, že to bol pán Grendel, ktorý bol aj podpredsedom Národnej rady, aj viedol výbor. Ale však nikde nebolo povedané, že tomu tak bude aj v prípade Tibora Gašpara, takže počkajme si a potom, samozrejme, môžte kritizovať, koľko uznáte za vhodné. Čo sa týka tej reputačnej nejakej, reputačnému problému vo vzťahu k tomu, že Tibor Gašpar je obvinený, rešpektujete prezumpciu neviny, sám ste to deklarovali. To, čo sa tu dialo od roku 2020 počas bývalých vlád, to je nevídané, dnes v prospech Tibora Gašpara hovorí jeden fakt, že počas tejto tortúry, počas ktorej bol rok v nezákonnej väzbe, mu nebola preukázaná absolútne žiadna vina. Hovoria o tom desiatky rozhodnutí Ústavného súdu, rozhodnutia Európskeho súdu pre ľudské práva, ktoré dávajú veľmi jasne za pravdu všetkým tvrdeniam predstaviteľov strany SMER, o ktorých tu hovoríme od roku 2020, a to, že bývalá vláda, alebo bývalé vlády hrubo zneužívali orgány činné v trestnom konaní na to, aby mohli kriminalizovať opozíciu, aby ju pozatvárali, pretože nevedeli s ňou vyhrať v politickom súboji, a to nikdy. Čiže počkajme si na to, kým Tibor Gašpar bude súdom, alebo bude súdom označený ako osobu nevinnú, s tým súhlasím, ja len potom budem veľmi čakať na všetky ospravedlnenia ku osobe Tibora Gašpara.
15. schôdza NR SR - 9.deň - B. popoludní
Dátum: 2024-06-25
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

72. Ďakujem veľmi pekne za slovo. Pani kolegyňa, zákon o Slovenskej informačnej službe vo svojom piatom paragrafe ods. 4, budem citovať, hovorí, že porušenie tohto zákona, ktoré kontrolný orgán zistí pri výkone svojej právomoci, teda počas výboru je povinný oznámiť Národnej rade Slovenskej republiky a generálnemu prokurátorovi Slovenskej republiky, podľa povahových vecí informuje aj vládu Slovenskej republiky. Pani kolegyňa, dobre si pamätáte, že na tom výbore tento kontrolný výbor pri prerokovaní predmetného štatútu sa uzniesol na tom, že ho berie na vedomie, a teda nezistil žiadne porušenie. A následne na to budem, hovorím, hovoríme zase o tom liste, ktorý pani Kolíková napísala, to už ani nebudem opakovať, že v hlavičke sa podpísala ako predsedníčka tohto výboru, ale aj z jeho obsahu je nepochybné, keď zase budem citovať z tohoto listu pani Kolíkovej: „Konanie vlády Slovenskej republiky schválením zmeny štatútu SIS dňa 22. februára 2024, ako aj konanie námestníka SIS,“ nebudem ho menovať, „ktorý predložil daný návrh za zmenu štatútu SIS na jeho schválenie, nemá oporu v zákone. Jedná sa teda o obchádzanie zákona zo strany vlády SR, ako aj zo strany námestníka SIS.“ Tak sa uznesme na tom, že takéto závery bude príjmať len pani Kolíková bez toho, aby sme to na výbore museli riešiť. A ešte vám dám na záver takú otázku a možno mi budete odpovedať v reakcii na faktické, že či aj je podľa vás v poriadku, aby viedol výbor človek, ktorý na tlačovej konferencii prezradil utajovanú skutočnosť, meno príslušníka SIS. Ďakujem.
15. schôdza NR SR - 9.deň - B. popoludní
Dátum: 2024-06-25
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

62. Ďakujem veľmi pekne za slovo. Pán kolega Dubéci, poviem to ešte raz. Výbor sa uzniesol na tom, že berie na vedomie štatút. Následne potom pani Kolíková sa v hlavičke listu podpísala ako predsedníčka výboru. Aj v texte, z ktorého budem teraz citovať: „ Obraciam sa na vás otvorene ako opozičná poslankyňa a súčasne predsedníčka OKV SIS pri Národnej rade, pretože som presvedčená, že Slovenská informačná služba je riadená v rozpore so zákonom. “ To znamená, že v rozpore s uznesením výboru sa podpísala ako predsedníčka a podala podnet na Generálnu prokuratúru, myslím, že to je absolútne jasné. Ďalej ste tam spomínali, že ju ideme odvolávať kvôli tomu, že máme za to, že spochybňuje nejakú autoritu alebo reputáciu SIS. No len treba povedať, že pani predsedníčka Kolíková dostala na výbore nejaké informácie a klamala verejnosť a tým spochybnila reputáciu. A neviem, či ste úmyselne opomenuli, alebo ste o tom nevedeli, ale pani kolegyňa dokonca na tlačovej konferencii vyzradila totožnosť príslušníka SIS. Ja osobne si myslím, že to ani neni na debatu v tomto režime, pretože, pretože to je tak vážna vec, a pani predsedníčka nech sa na mňa tiež nehnevá, ale aj keby ani jeden z týchto dôvodov neboli, tak tým, že prezradila totožnosť príslušníka SIS, je, to je tak závažná vec, že jednoducho nemá čo hľadať ďalej na takejto funkcii. Ďakujem pekne.